Eesti regionaal- ja põllumajandusminister
Regionaal- ja põllumajandusminister on Vabariigi Valitsuse liige, kes juhib Regionaal- ja Põllumajandusministeeriumi. Ministri nimetab ametisse ja vabastab ametist Vabariigi President peaministri ettepanekul. Minister astub ametisse ametivande andmisega Riigikogu ees. Aastatel 1994–2004 nimetati portfellita ministrit, kes juhtis regionaalministri bürood, mitteametlikult regionaalministriks. Alates 2004. kuni 2014. aastani kuulus regionaalminister ametlikult Vabariigi Valitsuse koosseisu ning minister juhtis regionaalpoliitikaga tegelevaid Siseministeeriumi struktuuriüksusi. Sarnase, kuid täiendatud vastutusega riigihalduse ministri ametikoht loodi 2015. aastal Rahandusministeeriumi vastutusvaldkonnas. Ministri juhtida oli muu hulgas kohalike omavalitsuste poliitika (sh haldusreformi läbiviimine), regionaalareng, riigi- ja regionaalhaldus, ruumiline planeerimine, avalik teenistus ja riigi personalipoliitika ning riigivara ja riigihangetega seotud tegevused. Riigihalduse ministri ametikoht kaotati 2023. aastal. Aastatel 1991–2015 kandis Eesti maaelu, põllumajanduse ja kalamajanduse eest vastutav minister põllumajandusministri nime ning ta juhtis Põllumajandusministeeriumi. 2015. aastal nimetati põllumajandusministri ametikoht ümber maaeluministriks ning vastav ministeerium Maaeluministeeriumiks. Maaeluministri ametikoht kaotati 2023. aastal. 2023. aastal Maaeluministeeriumi baasil loodud Regionaal- ja Põllumajandusministeeriumi juhtis algselt regionaalminister, mis alates 23. juulist 2024 nimetati ümber regionaal- ja põllumajandusministri ametikohaks. Ministri vastutusvaldkonnas on muu hulgas regionaal- ja maaelupoliitika, regionaalhaldus, kohalike omavalitsuste poliitika ja finantseerimine, põllumajandus, kalamajandus, toiduohutus, looma- ja taimekaitse, põllumajandusteadus- ja arendustegevus. 29. aprillist 2024 on Eesti regionaal( -ja põllumajandus)minister Piret Hartman.